钦定古今图书集成/理学汇编/文学典/第126卷 > 《答张文潜书》前人
## 钦定古今图书集成/理学汇编/文学典/第126卷 > 《答张文潜书》前人

顿首。文潜县丞张君足下：惠示文编三复，感叹甚矣！
君之似子由也。子由之文实胜仆，而世俗不知，乃以
为不如其为人，深不愿人知之。其文如其为人，故汪
洋澹泊，有一唱三叹之声，而其秀杰之气，终不可没。
作《黄楼赋》，乃稍自振厉，若欲以警发愦愦者。而或者
便谓仆代作此，尤可笑。是殆见吾善者机也。文字之
衰，未有如今日者也。其源实出于王氏。王氏之文，未
必不善也，而患在于好使人同。己自孔子不能使人
同，颜渊之仁，子路之勇，不能以相移。而王氏欲以其
学同天下地之美者，同于生物，不同于所生。惟荒瘠
斥卤之地，弥望皆黄茅白苇，此则王氏之同也。近见
章子厚言，先帝晚年，甚患文字之陋，欲稍变取士法，
特未暇耳。议者欲稍复诗赋，立《春秋》，学官甚美。仆老
矣，使后生犹得见古人之大全者，正赖黄鲁直、秦少
游、晁无咎、陈履常与君等数人耳。如闻君作太学博
士，愿益勉之。德𬨎如毛，民鲜克举之。我仪图之，爱莫
助之。